Ани Лорак Къуекъомэ япхъу. 

ЗэлъашIэрэ орэдыIоу Ани Лорак иконцерт Мыекъуапэ къыщитыгъ. Артисткэм уахътэ зэримыIэм къыхэкIэу ищыIэныгъэ гъогу игъэкIотыгъэу тытегущыIэнэу тфэгъэхъугъэп. Арэу щытми, тызыщыгъозэ къэбархэм къапытыдзэжьыщтышъ, джэуап гъэшIэгъонхэр зэхэтхынхэу тэгугъэ.

Мирослав ыпхъоу Къуекъо Каролинэ ыцIэ зэблихъугъ. Эстрадэм ар зэрэщытшIэрэр Ани Лорак. Украинэм къыщыхъугъ, 2008-рэ илъэсым «Украинэм инароднэ артистк» зыфиIорэ щытхъуцIэр къыфаусыгъ. Евровидением щыкIогъэ зэнэкъокъум хэлажьи, ятIонэрэ чIыпIэр къыфагъэшъошагъ.

«Дышъэ граммофон», «Илъэсым и ЦIыф» зыфиIорэ цIэ лъапIэхэр къыдихыгъэх, нэмыкI шIухьафтынэу къыфашIыгъэр макIэп.

Къуекъо Каролинэ Мыекъуапэ къыщиIогъэ орэдхэм тигуапэу тядэIугъ. Макъэр дахэу, Iэтыгъэу егъэфедэ. Орэд пэпчъ гупшысэу хэлъыр IупкIэу къып­лъегъэIэсы. Апэрэ зэIукIэгъум шIулъэгъоу щыпшIырэр бгъэлъэ­пIэным имэхьанэ, шIулъэгъур гъатхэм ебгъэпшэн зэрэплъэкIырэм, фэшъхьафхэм икIэрыкIэу уядэIу пшIоигъу. Оркестрэу игъусэм пчыхьэзэхахьэр къыгъэбаигъ.

Артисткэм Мыекъуапэ щыпсэурэмэ шIоу щыIэр къадэхъунэу афиIуагъ, иконцерт къэкIуа­гъэхэм лъэшэу афэрэзагъ. Олимпиадэ джэгунхэу Шъачэ щыкIохэрэм тиспортсменхэм гъэхъагъэ щашIынэу афиIуагъ.

- ТятэжъитIу Украинэм исыгъ, унагъохэр яIагъэх. Каролинэ тыфэтхагъ, - къытаIуагъ Мыекъуапэ дэс Къуекъохэм. - Артисткэм яни тэшIэ. Iофхэр нахь зэгъэфагъэхэу зэдгъашIэмэ, гъэзетым нахь тэрэзыIоу къэшъутхын шъулъэкIыщт.

Сурэтым итыр: Къуекъо Каролинэ (Ани Лорак) концертыр Мыекъуапэ къыщеты.

ЕмтIылъ Нурбый, «Адыгэ макъ»
Къуекъо Каролинэ (Ани Лорак), я думала она хохлушка, ну и  поворот! Я в шоке!
Лорыкъо Амнэт